Cătălin Cherecheș a ajuns în România, marți seară (19 martie 2024). Fostul primar din Baia Mare a fost extrădat din Germania, țară în care a fugit după condamnarea de 5 ani de închisoare. El își va executa pedeapsa în România, dar pentru început va sta în perioada de carantină la Penitenciarul Rahova. Iată toate informațiile!
Marți seară, 19 martie 2024, Cătălin Cherecheș a ajuns în țară, sub escortă. Fostul primar din Baia Mare a fost adus din Germania cu o dubă. Potrivit imaginilor furnizate de Digi 24, Cătălin Cherecheș apărea zâmbind în mașina autorităților române, în timp ce trecea pe la punctul de frontieră Nădlac II. Tribunalul din Munchen a decis săptămâna trecută ca fostul primar din Baia Mare să fie extrădat.
"În această chestiune, vă pot confirma că persoana urmărită a fost predată azi, la ora 10.40, autorităților austriece, pentru trimiterea în România, în zona punctului de trecere a frontierei Freilassing. Nu avem informații despre ruta de transport ulterioară și ora estimată a sosirii în România. Procedura de extrădare aici (n.r. în Germania) s-a încheiat acum", au precizat autoritățile germane.
"Această decizie de condamnare a lui Cătălin Cherecheş este una definitivă şi executorie, deci trebuie predat României pentru a putea executa pedeapsa. Cătălin Cherecheş va rămâne în arest până la momentul preluării de către autorităţile competente din România. Termenul este prevăzut de decizia cadru referitoare la mandatul european de arestare, mai exact termenul este de 10 zile de predare de la hotărârea luată de Instanţa din Germania, în speţă până la sfârşitul acestei luni vom avea fugarul în penitenciarul din România", preciza și Alina Gorghiu, ministrul Justiției.
Pe data de 28 noiembrie 2023, la patru zile după ce a fugit din România, Cherecheș a fost prins în zona gării din Augsburg, Germania, în timp ce încerca să fugă ajutat de mătușa lui. Pe 29 noiembrie, Cherecheș a fost închis la penitenciarul din Augsburg-Gablingen.
Procurorii Direcţiei Naţionale Anticorupţie Cluj l-au trimis în judecată pe Cătălin Cherecheş în septembrie 2016, pentru luare de mită în formă continuată.
În calitate de primar al municipiului Baia Mare, el ar fi pretins, acceptat şi primit de la diverși oameni de afaceri sume de bani în legătură cu îndeplinirea atribuţiilor sale de serviciu. Și socrii săi, Claudia și Dorin Petru Gliga, au fost arestaţi la începutul lunii noiembrie 2023. Ulterior, cei doi soți au fost plasați în arest la domiciliu.
Soacra lui Cherecheş a fost prinsă în flagrant delict de procurorii DNA, în timp ce i-ar fi dat mamei unei judecătoare de la Curtea de Apel Cluj 50.000 de euro, pentru a-i da o sentință mai mică edilului.